The poet first proponyng his entent 
Declaris Iunois wreth and mailtalent. 
The batalis and the man I wil discrive
Fra Troyis boundis first that fugitive 
By fait to Ytail come and cost Lavyne,
Our land and sey katchit with mekil pyne 
By forss of goddis abufe, from euery steid, 
Of cruell Iuno throu ald remembrit fede. 
Gret pane in batail sufferit he alsso 
Or he his goddis brocht in Latio
And belt the cite fra quham, of nobill fame, 
The Latyne pepill takyn heth thar name, 
And eik the faderis, princis of Alba,
Cam, and the wallaris of gret Rome alswa. 
O thou my muse, declare the causis quhy,
Quhat maieste offendit schaw quham by, 
Or ȝit quharfor of goddis the drery queyn 
Sa feil dangeris, sik travell maid susteyn 
A worthy man fulfillit of piete: 
Is thare sik greif in hevynly myndis on hie? 
Thare was ane ancyant cite hecht Cartage, 
Quham hynys of Tyre held intill heritage, 
Ennymy to Itail, standand fair and plane 
The mouth of lang Tibir our forgane, 
Myghty of moblys, full of sculys seyr, 
And maist expert in crafty fait of weir, 
Of quhilk a land Iuno, as it is said, 
As to hir special abuf al otheris maid; 
Hir native land for it postponyt sche 
Callit Same--in Cartage sett hir see;
Thar war hir armys and here stude eik hir chair. 
This goddes ettillit, gif werdis war nocht contrar, 
This realme to be superior and mastress 
To all landis, bot certis netheless 
The fatale sisteris reuolue and schaw, scho kend, 
Of Troiane blude a pepill suld discend, 
Wailliant in weir, to ryng wydquhar, and syne 
Cartage suld bryng ontill finale rewyne, 
And clene distroy the realme of Lybia.
This dredand Iuno, and forthirmor alswa 
Remembring on the ancyant mortell weir 
That for the Grekis, to hir leif and deir, 
At Troy lang tyme scho led befor that day 
(For ȝit the causys of wreth war nocht away 
Nor cruell harm forȝet ne out of mynd--- 
Ful deip engravyn in hir breist onkynd 
The iugement of Parys, quhou that he
Preferrit Venus, dispisyng hir bewte; 
Als Troiane blude till hir was odyus, 
For Iupiter engenderit Dardanus 
Fra quham the Troianys cam in adultry, 
And Ganymedes revist abuf the sky, 
Maid him his butler, quhilk was hir douchteris office),
Iuno inflambit, musyng on thir casis nyce 
The quhile our sey that salit the Troianys 
Quhilkis had the ded eschapit and remanys 
Onslane of Grekis or of the ferss Achill, 
Scho thame fordryvis and causys oft ga will 
Frawart Latium, quhilk now is Italy, 
By fremmyt werd ful mony ȝeris tharby 
Catchit and blaw wydquhar all seys about. 
Lo quhou gret cure, quhat travell, pane and dowt 
Was to begyn the worthy Romanys blude! 
And as the Troianys frakkis our the flude, 
Skarss from the sycht of Sysilly the land, 
With bent sail full, rycht merely saland, 
Thar stevynnys scowrand fast throu the salt fame, 
Quhen that Iuno, till hir euerlestand schame, 
The etern wound hyd in hir breist ay greyn, 
Ontill hir self thus spak in propir teyn: 
"Is this ganand that I my purposs faill 
As clene ourcum, and may nocht from Itaill 
Withhald this kyng of Troy and hys navy? 
Am I abandonyt with sa hard destany 
Sen Pallas mocht on Grekis tak sik wraik 
To byrn thar schippis and all for anys saik 
Drowne in the sey, for Aiax Oilus wrang? 
From Iupiter the wild fyre down scho slang 
Furth of the clowdis, distroyt thar schippis all, 
Ourquhelmyt the sey with mony wyndy wall, 
Aiax breist persit, gaspand furth flawmand smoke, 
Sche with a thud stikkit on a scharp roke. 
Bot I, the quhilk am clepit of goddis queyn 
And onto Iove baith spouss and sistir scheyn, 
With a pepill sa feill ȝheris weir sall lede, 
Quha sal from thens adorn in ony stede 
The power of Iuno, or altaris sacryfy, 
Gif I ourcummyn be thus schamefully?" 

Quhou Dame Iuno tyll Eolus cuntre went 
And of the storm on the Troianys furth sent. 
And on this wyss, wyth hart byrnyng as fyre, 
Musyng alone, full of malyce and ire, 
Tyll Eolus cuntre, that wyndy regioune,
A brudy land of furyus stormy sowne, 
This goddis went, quhar Eolus the kyng 
In gowsty cavys the wyndis lowde quhissilling 
And braithly tempestis by hys power refrenys, 
In bandis hard schet in presoun constrenys, 
And thai heirat havand full gret disdeyn, 
Quhill all the hill resoundis, quhryne and plene 
About thar closouris brayng with mony a rare. 
Kyng Eolus set hie apon his chare,
With ceptour in hand thar muyd to meyss and still, 
Temperis thar ire, less thai suld at thar will 
Beir with thar byr the skyis, and drive about 
Erd, ayr and sey, quhen euer thame lest blaw out. 
Thus the hie fader almychty in cavis dyrk 
Thir wyndis hyd, for dreid sik wrangis thai wyrk, 
And thar abuf set weghty hillys huge, 
Gave thame a kyng, quhilk, as thar lord and iuge, 
At certane tyme thame stanching and withhald 
And at command also mycht quhen he wald 
Lat thame go fre at large to blaw out braid. 
To quham as than lawly thus Iuno said: 
"Eolus, a pepill onto me ennemy 
Salis the sey Tuscane, cariand to Italy 
Thar venquyst hamehald goddis and Ilion;

Bot sen the fader of goddis euery one 
And kyng of men gave the power," quod sche, 
"To meyss the flude or rayss with stormys hie, 
Inforss thi wyndis, synk all thar schippis infeir, 
Or skattir widquhar into cuntreis seir, 
Warp all thar bodeis in the deip bedeyn. 
I haue," quod sche, "lusty ladeis fourteyn, 
Of quhame the farest, clepit Diope, 
In ferm wedlok I sal coniune to the 
For thi reward, that lilly quhite of swar, 
With the for to remane for euermar, 
Quhilk propir spouss and eik thi lady myld 
Sal mak the fader to mony fair child." 
Eolus answeris, "O thou my lady queyn, 
Quhat thou desiris to the it doith perteyn 
Forto devyss, and me behuffis thi command 
Obey; for thou the ceptour gevis me in hand 
Of all this realme (quhat so it be) and oft 
Iupiter with me consideris, and ful soft 
Causis me feist amang the goddis at rest, 
And makis me master of wyndis and tempest." 
Be this was said, a grondyn dart leit he glide 
And persit the boss hill at the braid syde. 
Furth at the ilke port wyndis brade in a rout 
And with a quhirl blew all the erth about. 
Thai ombeset the seys bustuusly, 
Quhil fra the deip til euery cost fast by 
The huge wallis weltris apon hie, 
Rollit at anys with storm of wyndis thre, 
Eurus, Nothus and the wynd Affricus, 
Quhilkis est, south and west wyndis hait with ws. 
Sone efter this, of men the clamour rayss, 
The takillis graslis, cabillis can fret and frays. 
Swith the clowdis hevyn, son and days lycht 
Hyd and byreft furth of the Troianys sycht. 
Dyrknes as nycht beset the seys about, 
The firmament gan rummylling rair and rout, 
The skyis oft lychtnyt with fyry levin, 
And schortly bath ayr, sey and hevin 
And euery thing mannasit the men to de, 
Schawand the ded present tofor thar e. 

Quhou that Ene was with the tempest schaik 
And quhou Neptune his navy salvyt fra wraik. 
Belive Eneas membris schuk for cald,
And murnand baith his handis vp did hald 
Towart the sternys, with petuus voce thus gan say: 
"O sevin tymys quhou happy and blissit war thai 
Vnder hie wallis of Troy, by dynt of swerd, 
Deit in thar faderis syght, bytand the erd!
O thou of Grekis mast forcy, Diomed,
Quhy mycht I not on feldis of Troy haue deit 
And by thi rycht hand ȝaldin furth my sprete 
Quhar that the valiant Hectour losit the swete 
On Achillis speir, and grisly Sarpedon,
And ondyr flude Symois mony one 
With scheld and helm stalwart bodeis lyis warpit?"
And al invane thus quhil Eneas carpit,
A blastrand bub out from the north brayng 
Gan our the forschip in the baksaill dyng, 
And to the sternys vp the flude gan cast. 
The aris, hechis and the takillis brast, 
The schippis stevin frawart hyr went gan wryth, 
And turnyt hir braid syde to the wallis swyth. 
Heich as a hill the iaw of watir brak 
And in ane hepe cam on thame with a swak. 
Sum hesit hoverand on the wallis hycht, 
And sum the swowchand sey so law gart lycht 
Thame semyt the erd oppynnyt amyd the flude--- 
The stour vp bullyrrit sand as it war wode. 
The sowth wynd, Nothus, thre schippis draif away 
Amang blynd cragis, quhilk huge rolkis thai say 
Amyd the sey Italianys Altaris callis;
And othir thre Eurus from the deip wallis 
Cachit amang the schald bankis of sand--- 
Dolorus to se thame chop on grond, and stand 
Lyke as a wall with sand warpit about. 
Ane othir, in quham salit the Lycianys stowt, 
Quhilum fallowis to Kyng Pandor in weir, 
And Orontes, Eneas fallow deir, 
Befor his eyn from the north wynd 
Ane hydduuss sey schippit at hir stern behynd, 
Smate furth the skippar clepit Lewcaspis, 
His hed doune warpit, and the schip with this 
Thryss thar the flude quhirlit about round, 
The swokand swelth sank vnder sey and drond. 
On the huge deip quhoyn salaris dyd appeir; 
The Troianys armour, takillis and othir geir 
Flet on the wallis; and the strang barge tho 
Bair Ilioneus, and scho that bair also 
Forcy Achates, and scho that bair Abas, 
And scho quharin ancyant Alethes was, 
The storm ourset, raif rovis and syde semmys--- 
Thai all lekkit, the salt watir stremmys 
Fast bullerand in at euery ryft and boyr. 
In the meyn quhile, with mony rowt and royr 
The sey thus trublit, and this tempest furth sent 
Felt Neptune, and his watir movit and schent,
The deip furthȝet in schaldis heir and thair. 
Gretly commovit, out of the sey gan stair 
His plesand hede, rasit on the hyast wall, 
Lukand about, behaldis the sey our all 
Eneas navy skatterit fer ysundir, 
With fludis ourset the Troianys and at vnder 
By flaggis and rayn dyd from the hevin discend: 
Iunois dissate and ire full weill he kend. 
He callis till hym Eurus and ȝephirus, 
Tha est and west wyndis, and said thame thus: 
"Ar ȝe sa gretly assurit in ȝour hie kyn, 
Ȝe wyndis," quod he, "but my leif durst begyn 
Baith erd and ayr to move on this maneir 
And eik the sey with sa stowt stormys steir? 
I sal ȝou chastyss; bot me behuffis first meyss 
The motioune of fludis and thame appess. 
Traist weill onpunyst ȝe sal me not astart 
On sik awyss gif ȝe falt efterwart. 
Withdraw ȝou hens and to ȝour kyng say ȝe 
He has na power nor autorite 
On seys, nor on the thre granyt ceptour wand 
Quhilk is by cut gevin me to beir in hand; 
Hald him on craggis and amang rochis hie, 
Thair is ȝour dwelling place, Eurus," quod he. 
"Byd Eolus kepe hym in that hald conding, 
Do cloyss the presoun of wyndis and tharon ryng." 
Thus said he, and with that word hastely 
The swelland seys has swagit, and fra the sky 
Gaderit the clowdis and chasit sone away, 
Brocht hame the son agane and the brycht day. 
Hys douchter Cymothoe and hys son Tryton 
Enforsis thame the Troianys schippis onone
To rayss and lift of the scharp rolkis blynd; 
The god hym self gan hesyng thame behynd 
With his byg ceptour havand granys thre, 
Oppynnys schald sandis and temperis weill the see, 
Ourslidand lychtly the croppis of the wallis. 
And as ȝe se, oft amangis commonys fallis 
Stryfe and debait in thar wod fulych ire, 
Now fleys the stanys and now the broyndis of fyre 
(Thar greif and fury mynysteris wapynnys plente), 
Bot than percace gif thai behald or se 
Sum man of gret autorite and efferis, 
Thai cess and, all stil standand, gevis him eris; 
He wyth his wordis gan slaik thar mynd and swage. 
On the sammyn wyss fell all the seys rage.

Quhou Eneas in Affrik dyd arryve, 
And thar with schote slew sevin hartis belyve. 
Eftyr that the fader of the fludys Neptune 
Had on sik wyss behaldyn the seys abone, 
Vndir the stabillit hevin movit in his chare, 
Slakking his renȝeis with prosper courss and fair, 
Eneas and his feris on the strand 
Wery and forwrocht sped thame to the nerrest land, 
And at the cost of Lyby arryvit he. 
Ane havyn place with a lang hals or entre 
Thar is, with ane ile enveronyt on athir part, 
To brek the wallis and storm of euery art; 
Within the watir in a bosum gays. 
Baith heir and thair stant large craggis and brais. 
To se the hewis on athir hand is wondir 
For hycht that semys pyngill with hevin, and vnder 
In a braid sound sovir from all wyndis blawis 
Flowis the schore deip, euer stabil but ony wawis. 
A wod abufe ourheldis with his rank bewis 
And castis a plesand schaddow our the clewis. 
Rycht our forgane the forret of a bra 
Vnder the hyngand rolkis was alswa 
Ane coif, and tharin fresch watir springand, 
And satis of stane neuer hewyn with manis hand
Bot wrocht by natur, as it ane howss had beyn 
For nymphis, goddessis of fludis and woddis greyn.
Perbrakit schippis but cabillis thar mycht ryde, 
Nane ankyr nedis mak thame arest nor byde. 
Of all his navy thidder Eneas brocht 
Bot sevin schippis. With gret desyre and thocht 
Tobe on grund, Troianys sped thame to land, 
As thai desyrit set softly on the sand; 
Thare lethis and lymmys in salt watir bedyit 
Strekit on the cost, spred furth, bekit and dryit. 
Bot first Achates slew fyre of the flynt 
Keppit in dry leiffis as tunder, quhil thai brynt; 
Syne stikkis dry to kyndil thar about laid is, 
Quhil al in flambe the bless of fyre vp bradis. 
Than was the quhete (with fludis chaffit and wet) 
And instrumentis to purge it swith out set. 
For skant of vittal, the cornys in quernys of stane 
Thai grand, and syne buke at the fyre ilkane. 
In the meyn quhile, Eneas the bank on hie 
Has clummyn, widequhar behaldand the large see 
Gif ony schip thar on mycht be persavit 
Quhilk lait tofor the wyndis had bewavit, 
Or ony Troiane galay, bark or barge, 
Antheus, Capis or Caicus stremeris large 
Wavand or schawand from thar top on hycht. 
Na schip he saw, bot sone he gat a syght 
Of thre hartis waverand by the cost syde, 
Quham at the bak, throu out the gravis wide, 
The mekil herdis followit in a rowt 
And pasturit all the large valle about. 
Tharat he styntis and hynt his bow in hand; 
Swift fleand arowis fast by him had berand 
The traist Achates; and first the ledaris thre, 
Quhilk on thar hedis bair the tyndis hie, 
Smertly he slew, syne al the rangald persewis 
With grundyn arowis amang the thik wod bewis, 
And styntis not with dartis thame to bete 
Quhil he to grond had brocht sevin hartis grete, 
And with his schippis thar nowmyr equale maid. 
Syne to the havin sped him for out abaid 
And thame distribut amangis his feris all. 
The wyne thar with in veschell gret and small, 
Quhilk til him gave Acestes, his ryall host,
At his departing from Sycilly the cost, 
To thame he byrlis and skynkis fast but weir, 
And with sik wordis comfortis thar drery cheir: 
"O ȝe my feris and deir frendis," quod he, 
"Of bywent perrellis not ignorant bene we. 
Ȝe haue sustenyt grettar dangeris onkend, 
Lyke as heirof God sal mak sone ane end. 
The rage of Silla, that huge swelth in the see,
Ȝe haue eschapit, and passit eik haue ȝhe 
The euer rowtand Charibdis rolkis fell; 
The craggis quhar monstruus Ciclopes dwell
Ȝhe ar expert. Pluk vp ȝour hartis, I ȝou pray, 
This dolorus dreid expell and do away. 
Sum tyme heiron to think may help perchance: 
By diuerss cacis, seir perrellis and sufferance 
Onto Itale we ettill, quhar destany 
Has schape for ws, in rest and quiet, herbry; 
Predestinat is thar Troy sal ryss agane--- 
Beis stowt on prosper forton to remane." 
Syk plesand wordis carpand he has furth brocht, 
Set his mynd trublit mony grewouss thocht, 
With fenȝeit comfort by his cheyr outwart 
The dolorus payn hyd deip gravyn in hart. 
Hys feris has this praye ressauyt raith 
And to thar met addressis, it to graith, 
Hynt of the hydis, maid the bowkis bair, 
Rent furth the entralis, sum in tailȝeis schare, 
Syne brochit flykerand, sum gobbettis of lyre 
Kest in caldronys, and othir sum bet the fyre; 
Thame to refresch thus all the cost on lenth 
Sped thame with fude to recover thar strenth, 
On the greyn gers sat doune, and fillit thaim syne 
Of fat venyson and nobill auld wyne. 
Quhen hungir thus with metis was chasit away 
And dischis drawin, than with lang sermond thai 
Bewalit thar feris lossit on the flude: 
Betwix gude hope and dreid in dowt thai stude 
Quhidder thai war levand or tholit extreme ded all; 
Thai answer nocht set thai oft pleyn and call. 
Bot principally the pietefull Eneas 
Regratis oft the hard fortoune and cace 
Of stern Orontes new drownyt in the sey, 
And now Amycus harm complenys he, 
Now hym alone the cruel fate of Lycus, 
Now strang Gyan, now stalwart Cloanthus. 

Quhou Iove beheld the large costis on fer 
And how Venus carpis with Iupiter. 
Gone was the day and all thar lang sermoun 
Quhen Iupiter, from his heich speir, adoun
Blent on the sailrife seys and erth tharby, 
With pepill dwellyng on costis fer syndry, 
Heich in the hevynnys top he baid hoverand 
And of Lyby beheld graithly the land. 
Within his breist on diuerss curis as he thus 
Musys and thynkis, ontill hym spak Venus 
All dolorus, hir eyn full of brycht teris: 
"O thou," quod sche, "quhilk governys, rewlis and steris 
Baith goddis and men be thyne etern empyre, 
And oft affrays with thundyr and wyldfyre, 
Quhou mycht myne Ene sa gretly the offend? 
Or quhat mycht Troianys trespas, quhilk now at end 
Ar brocht and sufferit, sa feill corsis laid ded 
Throu owt the warld debarrit in euery sted 
And drevin from Itale? Thou hecht vmquhill, perfay, 
Of thame suld cum, efter this mony a day, 
The worthy Romanys, and of Troianys ofspring 
Princis of power our sey and land to ryng. 
Quhat wikkit counsale, fader, has turnyt thi thocht? 
Forsuyth at Troys distructioune, as I mocht, 
I tuke comfort heirof, thinkand but baid 
That hard wanwerd suld follow fortoun glaid. 
Bot ȝit the sammyn myschance persewis thame sayr, 
In syndry dangeris cachit heir and thair. 
Of thair travell quhat end grantis thou, gret kyng? 
Sen Anthenor mycht throu myd ostis thring 
Of Grekis, and perss the soundis Ilyria, 
And sovirly pass the strait regionys alswa 
Of Liburnanys, and our Tymavy the flude, 
Quharat nyne movthis rynnand as it war wode 
The hillis resoundis, sa rudly doith it rowt, 
And like a sey bettis on the brays abowt; 
Thar netheless of Padva the cite 
A dwelling place for Troianys biggit has he, 
And nemmyt the pepill efter hym, and full ȝor 
The armys of Troy has set vp in memor: 
Bot we thi blude, thi kynrent and ofspring, 
To quham in hevin thou grantis a place to ryng, 
Schame forto say, all throw the feid of ane, 
Has lossit our schippis, and ar betrasit ilkane, 
And fer from Itale bene withhaldin eik--- 
Is this reward ganand for thame ar meik? 
Is this the honour done to thame bene godlyke? 
Restoris thou wss on sik wyss our kynryke?" 
Smylyng sum deil, the fader of goddis and men 
With that ilk sweit vissage, as we ken, 
That mesys tempestis and makis the hevynnys cleir, 
First kyssit his child, syne said on this maneir: 
"Away sik dreid, Cytherea, be nocht efferd, 
For thi lynage onchangit remanys the werd. 
As thou desyris, the cite salt thou se, 
And of Lavyne the promyst wallis hie. 
Eik thou salt rayss abuf the sterrit sky 
The manfull Eneas and hym deify. 
My sentence is nocht alterit as thou trastis; 
Bot I sal schaw the, sen sik thochtis the thrastis, 
And heir declair of destaneis the secreit, 
Full mony ȝheris tofor thai be compleit. 
This Eneas, with hydwyss bargannyng, 
In Itale frawart pepill sal doune thring, 
Syne efter statut lawis for tha men 
And beld townys and wal his citeis then. 
Quhen thre someris in Latium or Itail 
And thre wynteris he rungyn has all haill 
Fra tyme Rutilyanys bene subdewit in fecht, 
Than the ȝong child, quhilk now Ascanyvs hecht
And to surname clepit Iulus sans faill, 
For he in Ilion was of the blude ryale, 
Quhill that of Troy and Ilion stude the ryng, 
Thretty lang twelfmonthis rolling our sal ryng, 
From Lavyne realm the seyt translait alswa 
And forcely wall the cite lang Alba. 
Thar sal thre hundreth ȝeris togidder remane 
The ryng vnder the pepill Hectoriane, 
Quhil Ilya, nun and dochter of a kyng, 
Consavit of Mars, twa twynnys do furth bring; 
Than with the glitterand wolf skyn our his aray, 
Cled in his nuryss talbert glaid and gay, 
Romulus sal the pepill ressaue and weld,  
And he the mercial wallis of Rome sal beld, 
And efter his name cal the pepill Romanys. 
To thir folkis quhou lang thar ryng remanys, 
Nowder term of space nor boundis of senȝeory
Nane wil I set, for to thame grant haue I 
Perpetual empyre, bot end to lest, 
Apirsmert Iuno, that with gret onrest 
Now cummyrris erd, sey and ayr," quod he, 
"Sal turn hir mynd bettir ways and with me 
Fostir the Romanys, lordis of al erdly geir, 
And Latyne pepill kepe bath in payce and weir. 
This is determyt, this lykis the goddis, I wyss. 
Eftyr mony lustris and ȝeris ourslydyn is, 
The tyme sal cum quhen Anchises ofspring 
The realm of Pthythia in bondage sal doune thring,
And eik of Myce subdew the regioune large, 
And vndir thar lordschip dant al Grece and Arge, 
Cesar of nobill Troiane blude born salbe, 
Quhilk sal thempyre delait to the occiane see, 
And to the sternys vpspring sal the fame 
Of Iulius, that takyn haith hys name 
From Iulus, thi nevo, the gret kyng, 
As prince discend of his blude and ofspring, 
Quham, efter this, sovir of thyne entent, 
Chargit with the spulȝe of the orient, 
Amang the nowmyr of goddis ressaue thou sall, 
And as a god men sal him clep and call. 
The cruel tyme sone therefter sal cess, 
And weris stanche, al salbe rest and pess; 
Ancyant faith and valiant knychthed, 
With chaste religioune, sal than the lawys led; 
The dreidful portis salbe schet, but faill, 
Of Ianus tempill, the takynar of bataill; 
With hard irne bandis claspit fast in cage, 
Of wykkit bargane tharin the furyus rage 
Set apon grisly armour in his seyt, 
And with ane hundreth brasyn chenȝeis grete 
Behynd hys bak hard bund hys handis tway, 
The horribil tyrrant with bludy mouth sal bray." 
This beand said, Iupiter ful evyn 
Hys son Mercury send doune from the hevyn, 
So that of Cartage baith realm and new cite 
To luge the Troianys suld all reddy be, 
Less than Dido, the destany mysknawand, 
Wald thame expell hyr boundis or hyr land. 
He with gret fard of weyngis flaw throu the sky 
And to the cuntre of Lyby come in hy, 
Thar dyd hys charge, and the folkis of Cartage 
Thar ferss mudis and hartis gan asswage 
At the plesour of the god, quhilk thame taucht. 
And first of othir, the quene hir self hass kaucht 
Towart the Troianys a ful frendly mynd 
As on to thame tilbe bowsum and kynd. 

Ene, at morow rakand throu the schaw, 
Met with hys modir into habit onknaw. 
Bot al this nyght the reuthfull Eneas, 
That in his mynd gan mony thyng compass, 
Belive as that the hailsum day wolx lycht 
Dressit him furth to spy and haue a sycht 
Of new placis, fortil serss and knaw 
To quhatkyn costis he with the wynd was blaw,
Quha thame inhabit, quhidder wild bestis or men--- 
For al semyt bot wilderness til hym then--- 
And as he fand schupe till hys feris to schaw, 
Hys navy dern amyd the thyk wod schaw, 
Vnderneth the holkit hyngand rochis hie, 
Dekkit about with mony semly tre, 
Quhois schaddowis dyrk hyd weill the schippis ilkane. 
And he bot with a fallow furth is gane, 
With traste Achates; in athiris hand yfeir 
The braid steil heid schuke on the huntyng speir. 
Amyd the wod hys moder met thame tway 
Semand a maid in vissage and aray 
With wapynnys like the virgynys of Spartha 
Or the stowt wench of Trace, Harpalica, 
Hastand the horss hir fadir to reskew, 
Spedyar than Hebrun, the swyft flude, dyd persew; 
For Venus eftyr the gyss and maner thar 
Ane active bow apon hir schuldir bar 
As scho had bene a wild hunteress, 
With wynd waving hir haris lowsit of tress, 
Hir skyrt kiltit til hir bair kne, 
And first of other, onto thame thus spak sche: 
"Howe, say me ȝongkeris, saw ȝe walkand heir 
By aventur ony of my sisteris deyr, 
The cayss of arrowis tachit by hir syde, 
And cled in to the spottit lynx hyde, 
Or with lowd cry followand the chayss 
Eftir the fomy bayr, in thar solace?" 
Thus said Venus, and hir son agane 
Answeris and said, "Trewly, maide, in plane 
Nane of thi systeris dyd I heir ne se. 
Bot, O thou virgyne, quham sal I cal the? 
Thy vissage semys na mortale creatur 
Nor thi voce sovndis not lyke to humane nature: 
A goddess art thou suythly to my syght. 
Quhidder thou be Dyane, Phebus systir brycht, 
Or than sum goddess of thir nymphis kynd, 
Maistress of woddis, beis to ws happy and kynd, 
Releve our lang travell quhat euer thou be, 
And vndir quhat art of this hevyn sa hie 
Or at quhat cost of the warld finaly 
Sal we arrive, thou tech wss by and by; 
Of men and land onknaw we are drive will 
By wynd and storm of sey cachit hiddertill; 
And mony fair sacrifice and offerand 
Befor thyne altar sal de of my rycht hand." 
Venus answerd, "I denȝe not to ressaue 
Sik honour certis, quhilk feris me nocht to haue, 
For to the madynnys of Tyre this is the gyiss 
To beir a cayss of arowis on this wyss, 
With rede botynys on thar schankis hie. 
This is the realm of Punyce quhilk ȝe se, 
The pepill of Tyre, and the cite, but mor, 
Belt by the folk discend from Agenor. 
Ȝhe bene in the merchis of Lyby, sans faill, 
Inhabit with pepill ondantabill in bataill, 
Quhar Dido quene rewlis the empyre, 
Hydder, for hir brodir, fled from the realm of Tyre; 
Lang war the iniuris, the dowtis lang tobe tald, 
Bot I the vmaste of the mater sall hald. 
Ane husband, quhilk Sycheus hecht, had sche, 
Rychast in all the grond of Phenyce 
And strangly luffit of the silly Dido, 
For be hir fader, as was the maner tho, 
By chans scho was in cleyn virginite 
Weddit to hym. Bot of Tyre the cuntre 
In heretage held Pigmalyon hir brodir, 
In wikkitnes cruel abufe all othir, 
Quhilk, but offence or occasioun of greif, 
For blynd cwatyce of gold throu his myscheif, 
Befor the altar, slely with a knyfe, 
Or he was war, reft Sycheus the lyfe, 
And, of the gret luf of his systir suyr, 
Concelyt this cruel deid lang vndir cuyr--- 
That fals man, by dissaitfull wordis fair, 
With vaynhope trumpit the wofull luffar. 
Bot of hir husband bygravit the ymage 
To hir apperis in sleip, with pail vissage, 
On mervellus wyss, and gan at lenth declare 
Quhou he was cruelly slane at the altare. 
He schew the knyf outthrow hys breist threst, 
And all the hyd cryme of hir howss manyfest, 
Syne in gret haist exortis hir to fle 
And leif hir native land, and tak the see, 
And, forto help hir onwart by the way, 
Vnder the erth quhar ald hurdis hyd lay, 
Of siluer and gold revelit a huge weght. 
Dido, heirat commovit I ȝou hecht, 
For hir departing falloschip reddy maid; 
Togidder conuenys but ony langar abaid 
All thai quhilk hatis the cruell tyrrantis dedis, 
Or ȝit his fellon violence sair dredis. 
The schippis that on cayss war reddy thar 
Thai tuke, and chargit full of gold but mayr. 
The tresour of the wrachit Pigmaleon 
Is thus caryit our the sey onone. 
A woman captane is of all this deid. 
To ȝone place ar thai cummyn, thou may tak heid, 
Quhar now rysis ȝone large wallis stowt 
Of New Cartage, with hie towris abowt. 
Als mekill grond thai bocht at the first tyde 
As thai mycht compas with a bullis hyde; 
Ȝondir cheif castell standing on the bra 
Into thar langage clepit is Byrsa, 
And of this deid his name beris witnes ȝit. 
Bot quhat be ȝhe, finaly wald I wyt? 
Or of quhat cuntre cummyn? Or pass wald quhar?" 
Scho sperand this, Eneas sichand sair, 
The voce drawand deip from his breist within, 
Said, "O thou goddess, gif I suld begyn 
And tell our laubour from the formast end, 
To heir our storyis set thou myght attend, 
Or I maid end, Vesper, the evyn starn brycht, 
Suld cloyss the hevin and end the days lycht. 
We ar of ancyant Troy (gif euer ȝe 
The name of Troy has hard in this cuntre), 
And caryit throuowt diuerss seys alswa, 
And now by fortoune to cost of Lybia 
Drevyn with tempest. Rewthfull Ene am I, 
That Troiane goddis tursys in my navy, 
Quham fra amyd our ennemyss I rent. 
My fame is knaw abufe the eliment. 
I seik Itale and our auld cuntre fer 
And lynage cum from hyast Iupiter. 
With schippis twyss ten the Phyrgyane see, 
My modir a goddes techand the way, tuke we, 
Followand destany quhilk was to me grant. 
Of all our floyt, from wynd and wallys skant 
Sevin evil perbrakit salue remanys with me. 
Onkend and mystirfull in desertis of Lybe 
I wandir, expellit from Europ and Asia." 
Venus na mair sufferit hym pleyn or say; 
Amyd hys dolorus playntis thus spak sche: 
"Quhat evir thou art, I trast weill at thou be 
Favorit with the goddis, and drawis this hailsum ayr, 
Quhilk is the spreit of lyfe, to thy weilfair, 
Sen thou art cummyn to Cartage the cyte. 
Now hald thy way and at the quenys entre 
Present thy self. I schaw the for certane 
Thy ferys ar salf, thy navy is cummyn agane, 
In salfty brocht fre of north wyndis als, 
Less than my parentis taucht me spaying craft fals. 
Behald twelf swannys in randoun glaid and fair 
Quham, newly from the regioun of the air, 
Iovis fowle, the egill, discendyng fra hys hycht, 
Hass sair effrayt amyd the skyis brycht; 
Now with lang range to lycht thai beyn adrest 
And spyis the erth about quhar thai sall rest. 
As thai return, thar weyngis swouchand iolely, 
And with thar courss circlys about the sky, 
Cryand or syngand efter thar awyn gyss: 
Thy schippys and falloschip on the sammyn wyss 
Owdir ar herbryit in the havyn, I wyss, 
Or with bent saill entris in the port be this. 
Now pass thy way evyn furth that sammyn went." 
Thus said sche, and turnand incontinent, 
Hir nek schane lyke onto the royss in May, 
Hyr hevynly haris glitterand brycht and gay, 
Kest from hir forhed a smell gloryus and sweit, 
Hir habyt fell down coveryng to hir feit, 
And in hir passage a verray god dyd hir kyth. 
And fra that he knew hys moder alswith 
With sik wordis he followys as scho dyd fle: 
"Quhy art thou cruell to thy son," quod he, 
"Dissavand hym sa oft with fals sembland? 
Quhy grantis thou nocht we mycht ioyn hand in hand 
And fortill heir and rendir vocis trew?" 
Thus he reprevys, bot sche is went adew. 
Than to the cyte he haldis furth the way, 
Bot Venus with a sop of myst baith tway 
And with a dyrk clowd closyt rownd abowt, 
That na man suld thame se nor twich but dowt, 
Ne by the ways stop or ellis deir, 
Or ȝit the cawsis of thar cummyn speir. 
Hyr self vplyft to Paphum passyt swith 
To vissy hir restyng place, ioly and blith; 
Thar is hir tempill into Cypir land, 
Quharin thar doith ane hundreth altaris stand, 
Hait byrnnyng full of Saba sens all howris, 
And smellyng sweit with fresch garlandis of flowris.

Eneas, at his moderys commandment, 
Cled with the mysty clowd, to Cartage went. 
Thai in the meyn tyme hastit furth thar way 
As the rod led thame, quhil ascend ar thai 
The hill fer rysand abuf the town on hycht, 
Quhar all the cite forgane thame se thai mycht. 
Eneas wondrit the gretnes of Cartage, 
Quhilk lait tofor had beyn ane smal cotage; 
The fair portis alsso he ferleit fast, 
And of the brute of pepill tharat inpast, 
The large stretys paithit by and by. 
The byssy Tyrryanys lauborand ardently, 
Ane part haistis tobeild the wallys wight, 
And sum to rayss the gret castell on hyght 
And welt vp stanys to the wark on hie, 
Sum grathis fast the thak and rufe of tre, 
And sum abowt delvys the fowsy deip, 
Sum chesis officeris the lawys forto kepe 
With counsalouris and senatouris, wyss folkis, 
Ȝonder othersum the new havyn holkis, 
And heir alsso, ane other end fast by, 
Lays the fundament of the theatry, 
And otheris eik the huge pillaris grete 
Out of the querrellys gan do hew and bete 
Fortill adorn that place in all degre 
In tyme cummyng quhar gret triumphe suldbe--- 
Lyke to the beys, in feildis floryst new, 
Gaderyng thar wark of mony diuerss hew, 
In soft somyr the brycht son hait schynyng, 
Quhen of thar kynd thame list swarmys furthbryng, 
Or in camys incluss thar hwny cleyn 
And with sweit liquour stuffis thar cellis scheyn, 
Or ressavys the byrdyngis from othir tharowt, 
Or fra thar hyve togyddir in a rowt 
Expellis the bowbart beist, the faynt drone be; 
Thar labour is bissy and fervent forto se, 
The hwny smellys of the sweit tyme seid. 
"O," quod Ene, "full happy ar ȝhe in deid, 
Quhais large wallis rysys thus on hie!" 
A quhile he visseit the boundis of this cite, 
Ane wonder thyng, coverit with a clowd about: 
He entrys syne amyd the thikast rowt, 
Amang the men he thrang, and nane hym saw. 
Amyd the cite stude ane semly schaw, 
With hys maist plesand sobir schaddowis, quhar, 
As the Punycianys first vpwarpit war 
Efter the stormys blastis and seys rage, 
Thai delvand fand the takynnar of Cartage, 
Ane mekill horss hed that was, I weyn, 
As Iuno had schaw tofor, of goddis queyn, 
That signyfyit the cite excellent in batale, 
And plentuus eik al tymys of vittale. 
In the ilke place, the Sydonas Dido 
Begouth to byg a prowd tempill of Iuno 
With dowreis seir and gyftis of rychess 
And eik the goldyn statw of the goddes. 
The entre rayss with hie stagis of brass, 
With brass alsso the cupplys festynnyt was; 
The brassyn durris iargis on the marbill hirst. 
In this tempill, seir novelteis first 
Schawin till Eneas mesyt gretly hys feir: 
The first assurance of comfort was heir 
And hope of releif eftir aduersite, 
For as he went diuerss thingis to se, 
Rowmyng about the large tempill scheyn 
Fortobehald the cummyng of the queyn 
And of the cite the gret prosperite, 
The mony warkmen and thar craftis sle, 
In dew proportioun, as he woundrit for ioy, 
He saw perordour all the sege of Troy, 
Tha famus batellis, wlgat throu the warld or this, 
Of Kyng Pryam and athir Attrides, 
And, baldar than thame baith, the ferss Achill. 
He styntis, and wepand said Achates tyll: 
"Quhou now, quhilk place is this, my frend," quod he, 
"Quhat regioun in erd may fundyn be 
Quhar our mysforton is nocht fully proclame? 
Allace, behald, se ȝondir Kyng Priam, 
Lo, heir his wirschip is haldin in memor. 
Thir lamentabyll takynnys passit befor 
Our mortal myndis aucht to compassioun steir. 
Away with dreid, and tak na langar feir! 
Quhat, wenys thou na this fame sall do the gude?" 
Thus said he and fed hys mynd, quhar he stude, 
With thir plesand fenȝeit ymagery, 
Murnand sair and wepand tendyrly, 
The flude of terys halyng our hys face, 
For as he lukit on the wark percace, 
He saw porturate quhar in sik a place 
The Grekis fled and Troianys followis the chace 
Abowt the wallys of Troy as thai dyd fyght. 
At ȝondir part the Troianys tak the flycht, 
With creste on hed Achillis in hys chair 
Persewand strangly. Not far thens saw he quhar 
The quhite tentis of Kyng Rhesus, evill kepe, 
Betraisit war apon the first sleip, 
Quhar with gret slauchter bludy Diomeid 
Distroyt all, and till hys tent gan leid 
The mylk quhite horssis, fers, swift and gude, 
Or evir thai taistit ony Troiane fude 
Or drunkyn had of the flude Exanthus. 
And ȝondir, lo, beheld he Troilus 
Wantyng his armour, the fey barn fleand, 
Fortill recontyr Achilles onganand, 
The horss hym harland behynd the void cart 
Hyngand wyde oppyn, and hys hed dounwart; 
Supposs he held the renȝeis fast but faill, 
Hys nek and harys on the erd gan traill, 
The speir ourturnyt in the duste dyd write. 
The sammyn tyme, the Troian madynnys quhite, 
With hair doun skalit, all sorofull gan pass 
Onto the tempill of the grevit Pallas 
To ask supple; with thame a wympill bair thai, 
With handis betand thar breistis by the way: 
This fremmyt goddess held hir eyn fixt fast 
Apon the grund, nocht a blenk list thame cast. 
Abowt the wallis of Troy he saw quhat wyss 
Achilles harlyt Hectoris body thryss; 
The ded corps syne for gold he saw hym sell. 
Law from his breist murnand he gave a ȝell, 
Seand the void cart and spulȝe of the knycht 
And the corps of his derrest frend sa dight. 
Priam onarmyt streke furth handis dyd he spy 
From Achilles hys sonnys body toby. 
Him self alsswa mydlit persavit he 
Amang princis of Grece in the melle. 
The orient hostis knew he one by one, 
And Vlcanus armour on blak Menon. 
The madynnys cum fra Amason saw he soyn, 
With crukit scheildis schapyn like the moyn, 
Led by thar furyus queyn Pantissylle; 
Amyd the thousandis egyrly feghtis sche, 
And quhar hir pap was for the speir cut away, 
Of gold tharon was belt a rych tyschay: 
Ane worthy weriour suythly thai mycht hir ken, 
This wench stowtly recontir durst with men. 

Heir to the tempil cummys Queyn Dido 
Quhar that Eneas his feris fand alsso. 
Quhill as the manfull Troian Eneas 
To se thir nyce figuris thocht wonder was, 
And as he musyt, studyand in a stair 
Bot on a sycht quhar on he blenkit thar, 
The queyn Dido, excellent in bewte, 
To tempill cumis with a fair menȝe 
Of lusty ȝyngkeris walkyng hir about. 
Lyke to the goddes Dian with hir rowt 
Endlang the flude of Eurot on the bra, 
Or vndir the toppis of hir hill Cynthia 
Ledand ryng dansys, quham followis our alquhar 
A thousand nymphis flokkyng heir and thair; 
On hir schulder the arrow cace baris sche, 
And quhar scho walkis abufe the laif on hie 
May weil be seyn; to Latone hir moder this 
Gevis reiosyng and secrete hartis blyss: 
Sikane was Dido, sykane hir blithly bair 
Amyd thame all, the warkis and weilfair 
Providing for the realm in tyme tocum. 
And quhen sche to the tempill dur is cum, 
Syne entryng vnder the myd volt, tuke hir sete 
Heich in a trone, and cumpaneis grete 
On athir half standyng of armyt men, 
The domys and law pronuncis sche to thame then, 
The feys of thar laubouris equaly 
Gart distribut; gif dowt fallis tharby, 
Be cut or kavill that pled sone partit was. 
Bot suddandly persavis Eneas 
Quhar with gret haist com rynnyng Antheus, 
Sergest he seis, and stalwart Cloanthus, 
With diuerss otheris of the Troian menȝe, 
Quham the blak storm had skatterit on the see 
And at ane other cost drevyn to the land. 
He and his fallow awondris this seand. 
Achates half estonyst stude in affray; 
With feir and ioy smyttin baith war thai, 
And langit sair to schaik handys; bot thar hart 
The onkouth cace amovit in sum part 
Forto dissymyll, as na thing seyn thai had, 
And with the dyrk clowd hyd, to spy thai baid 
Quhou it stude with thar ferys, or chansyt eft, 
Or on quhat cost thar navy thai had left, 
Quhat thai desyrit, for, as full weill thai saw, 
From thar schippis per ordour thai com on raw, 
Besekand grace and peax fast, as thame thocht, 
And to the tempill with gret clamour socht. 
Fra thai war enterit in the tempill tho 
And licens grantit thame to speke alsso, 
The gretast oratour, Ilioneus, 
With plesand voce begouth his sermond thus: 
"O hie princes, quhamto Iupiter hass grant 
To beld ane new cyte, and to dant 
The violens of prowd folk by iust law, 
We wrachit Troianys, with the wyndis blaw 
Throu strange stremys and mony diuerss see, 
Forbyd ȝon cruell fyre, besekis the, 
Suffir not to byrn our schippis in a rage, 
Haue reuth apon our petuus auld lynage. 
Considir frendly our mater quhou it standis: 
We com nocht hiddir with drawyn swerdis in handis 
To spulȝe templis or rychess of Lybia, 
Nor by the cost na spreth to dryve away. 
Sik violens nane within our myndis is, 
Nor sa gret stowtnes to venquyst folk, I wyss. 
Thar is a place quham the Grekis, thai say, 
Onto hys name clepis Hesperia, 
Ane nobill land, richt potent in bataill, 
And fructuus grond, plentuus of vittalle, 
By Kyng Onotryus inhabit first, we trow, 
Bot in our days laitly, the fame is now, 
Eftir thar duke it is namyt Italy. 
Thidderwart our courss was laid, quhen suddanly 
The flude boldnyt, and stormy Orion 
Amang blynd bankis cachit ws onon; 
The byttir blastis, contrarius al ways, 
Throw wallis huge, salt fame and wilsum wais, 
And throw the perrellus rowkis gan ws dryve; 
Hidder at ȝour cost ar few of ws arryve. 
Quhat kynd of pepill duellis heir?" quod he, 
"Quhou beyn sik thewis sufferit in this cuntre? 
We ar defendit to herbry on the sand, 
Prouokyt eik to batale, and, drevyn to land 
By forss of storm, the slyke thai ws deny. 
Albeit the strenth of men ȝhe set not by 
And mortal weris contempnys and comptis nocht, 
Belevis weill ȝit than and haue in thocht 
The goddis sall remember, traistis me, 
Baith of gud dedis and iniquite. 
To ws was kyng the worthy Eneas, 
Ane iustar man in all the warld nane was, 
Nor mair reuthfull, nor wisar into weir, 
And mair valiant in dedis of armys seir, 
Quham gif the fatis alyve conservit haith 
To tak this hevinly ayr and draw his braith, 
And not with cruell gostis hyd vnder erd, 
We neid not dreid, sall nocht mak ws efferd, 
Nor thou sall neuer repent the sykkyrly 
To schaw ws first frendschip and curtasy. 
Into the realm of Sycill als haue we 
Frendis and citeis, with armyt men plente, 
And of the Troian blude Acestes kyng. 
Gyf ws war levit our flote on land to bryng, 
That with the wynd and storm is all to schaik, 
And grantit eik wod leif to hew, and take 
Tymmyr to beit ayrris and other mysteris, 
So that our kyng we mycht fynd and our feris, 
Blithly we suld hald towart Italy, 
And to the cost of Latium seik inhy. 
Bot gif our weilfar and beleve cleyn gayn is, 
And the, maist souerane fader of ws Troianys, 
The Lybian sey withhaldis, gif thou be gone, 
Nor of Ascanyus comfort remanys none, 
Than suythly, at the leste, the Sycill see 
And placis reddy fra quham hidder drevin ar we, 
We sall seik, and to the kyng Acestes." 
Thus said Ilioneus, and sa can he cess, 
Bot than the noyss rayss amang the Troianys--- 
Thai murmuryt and complenyt all at anys. 
Than schortly Dido spak with vissage doun cast: 
"Remove all dreid, Troianys, beis nocht agast, 
Pluk vp ȝour hartis, and hevy thochtis dovn thring. 
Ane hard myschans and novelte of this ryng 
Constrenys me sik mastry forto schaw, 
And with discurriouris kepe the cost on raw. 
Quha knawys nocht the lynnage of Enee? 
Or quha myskennys Troy, that ryall cyte? 
The gret wirschip of sik men quha wald nocht meyn 
And the huge ardent batalys at thar hass beyn? 
We Phenycianys nane sa blait breistis hess, 
Nor so fremmytly the son list nocht address 
Hys curss frawart Cartage cyte away. 
Quhiddir ȝhe will to gret Hesperia, 
The grund of Saturn, quhilk now is Italy, 
Or to the cost of Sycill fast tharby, 
And at the kyng Acestes lyst ȝou be, 
Thidder sall ȝhe suyrly pass with my supple; 
I sal support ȝou with all geir may gayn. 
And pless ȝhe with me in this realm remane, 
The cite quhilk I byg is ȝouris fre; 
Bryng in ȝour schippis hidder from the see; 
Betwix a Troiane and ane Tyrriane 
Na differens---all sall I rewle as ane; 
And with this sammyn wynd hidder blaw in feir 
Wald God Enee ȝour kyng war present heir! 
Endlang the costis and far partis of Lyby 
I sall forsuyth exploratouris send to spy 
In ony wod gyf that he be vpdryve, 
Or ȝit perchance at ony cyte arryve." 

Quhou Eneas with all his rowt bedene 
War thankfully ressauyt of the queyn. 
Uith thir wordis the spreit of Eneas 
And of the strang Achates reiosyt was, 
Gretly desyryng the clowd to brek in tway. 
Bot first Achates till Enee gan say: 
"Son of the goddes, quhat purposs now," quod he, 
"Rysis in thy breist? All is sovir, thou may se, 
Thyne navy and thy ferys recoverit beyn, 
Wantand but ane, amang the fludis greyn 
Quham we saw droun. All other thingis, thou knawis, 
Is now conform onto thy moderis sawys." 
And scarsly haith he all thir wordis spokkyn, 
Quhen that the clowd abowt thame swith was brokkyn 
And vanyst tyte away amang the ayr. 
Vp stude Enee, in cleir lycht schynyng fair, 
Lyke till ane god in body and in face 
For his moder grantit hir son sik grace, 
Hys crysp harys war plesand on to se, 
Hys favour gudly, full of fresch bewte, 
Lyke till ane ȝongker with twa lauchand eyn--- 
Als gracyus fortobehald, I weyn, 
As evoir boyn by craft of hand weill dycht, 
Or as we se the burnyst siluer brycht, 
Or ȝit the quhite polist marbill stane schyne 
Quhen thai beyn circulit about with gold sa fyne. 
Or evir thai wist, befor thame all inhy, 
Onto the queyn thus said he reuerently: 
"Hym quham ȝe seik behald now present heir, 
Enee the Troian, delyverit from danger 
Of storm and wallys of the Libiane see. 
O thou only, quhilk rewth hess and piete 
On the ontellabill pyne of the Troianys, 
Quhilk ws, the Grekis levyngis and remanys, 
Ourset with all maner necessiteis 
And euery perrell baith be landis and seis, 
Within thy cyte ressauys till herbry 
And to famyliar frendschip and ally; 
To quyte the, rendring ganand thankis rycht, 
That lyis nocht, Dido, intill our mycht, 
Nor all the laif of the Troian menȝe, 
Throw out this warld skatterit quhar euer thai be, 
Bot the hie goddis, gif ony deite takis tent 
To thame at petuus beyn and pacient, 
For iustice eik gif euer reward beis get, 
And rychtwyss myndis ramembrit and nocht forȝet, 
Thai ilke goddis mot dewly reward the 
Accordyng thy desert in all degre. 
Quhou happy and ioyus was that tyme serene 
That the producit hess, sa nobill a queyn! 
Quhou wirschipfull eik war thai parentis of mycht 
Quhilk the engendrit hess, sa worthy a wight! 
Quhill fludis rynnys in the sey but dowt, 
Quhil sonnys schaddow circlys hillis about, 
And the firmament starris doith conteyn, 
Thy honour and thy fame sall evir be grene, 
And thy renown remane perpetualy, 
Throu all realmys quharto that drevyn am I." 
Thus sayand, til his frend Ilioneus 
Hys rycht hand gave he, and to Serestus 
Gave his left hand, syne welcumit euery man, 
The strang Cloanthus and the stowt Gyan. 
The queyn Dido, astonyst a litill wie 
At the first syght, behaldand his bewte, 
Awondring be quhat wyss he cummyn was, 
Onto him thus scho said with myld face: 
"Son of the goddes, quhat hard aduersite 
Throw owt so feill perrellis hass catchit the? 
Quhat forss and violens drave the hyddir till ws, 
Apon thir costis that beyn so dangerus? 
Art thou not theilk compacient Eneas 
That apon haly Venus engendrit was 
Be the Troian Anchises, as thai say, 
Besyde the flude Symois in Phrigia? 
Weill I remembir, to Sydon the cyte 
Sen Tewcer com, banyst from his cuntre, 
Sekand supple at Belus, and sum new land; 
My fader than, Belus, I vndirstand, 
The rich realm of Cipir wastit by weir, 
And wan it syne and gave it to Tewcer, 
And evir syne of Troy, that gret cyte, 
The distructioun hass beyn weill knaw to me, 
Thy name alsso, and pryncis of Grece sans faill 
With quham thou faught seir tymys in batale. 
This ilk Tewcer hys ennemys of Troy 
Rusyt and lovit, and with excellent ioy 
Full oft him self extoll and vant he wald 
Of Troiane blude tobe discend of ald. 
Tharfor haue done, gallandis, cum on ȝour way, 
Entir within our lugyng, we ȝou pray. 
Siclike fortoun, throu mony feill danger, 
At last onto this land hass dryve me heir; 
Thus, nocht mysknawand quhat payn is ennoy to dre, 
I lernyt to help all tholis aduersyte." 
Rehersyng this, convoys sche Eneas 
Towart the place quhar hir ryche palyce was, 
And tharwith eik commandis halyday, 
Throwe owt the cyte all suldbe game and play. 
And netheless, the sammyn tyme sendis sche 
Down to his folkis at the cost of the see 
Twenty fed oxin, large, gret and fyne, 
And ane hundreth bustuus bowkis of swyne, 
Ane hundreth lammys and thar moderis tharby, 
With other presandis, and wyne habundandly. 
The place within maist gloriusly and gay 
Adornyt was all our with ryall array; 
Amyd the hie rufe of the mekill hall 
For the banket mony rich claith of pall 
Was spred, and mony badkyn wonderly wrocht. 
Of siluer playt ane huge weght furth was brocht 
To set on burdis, and veschell forgit of gold 
Quharin was grave (maste curyus tobehold) 
The valȝeant dedis of forfaderis past by 
Sen first begynnyng of thar geneology, 
Man eftir man lyke as thai dyd succeid, 
In lang rememberans of thar worthyheid. 
Ene, for that his faderly piete 
Wold nocht suffir hys mynd in rest tobe, 
In haist Achates to the schippis send 
To schaw Ascaneus all fra end till end, 
Onto the cite that he onon war brocht; 
On ȝong Ascaneus was haill the faderis thocht. 
Seir gyftis eik he bad bryng with him syne, 
Hynt and deliuerit from the Troian rewyne--- 
Ane rych garmont brusyt with stife gold wyre, 
The purpour mantill and rycht quent attyre 
That pliabill was with the gilt bordour large, 
Sum tyme array of Helene, queyn of Arge, 
Quhilk from the realm of Myce with hir sche brocht, 
Quhen scho to Troy forbodyn hymeneus socht, 
This wondrus gift gottin at hir moder Lyda; 
And forthir eik, of fair Illionya 
He bad hym bryng with hym the ceptre wand 
Quhilum Priamus eldast douchter bair in hand, 
The collar pight with orient peirlys als 
That sche vmquhile wair about hir hals, 
Off gold alsso the closs or dowbill crown 
Set full of precyus stonys enveroun. 
To do his charge, Achates bissely 
The way towart the schippis socht in hy.

Quhou that Venus, all perrellis to seclude, 
Send Cupide in Ascaneus similitude. 
In the meyn tyme, Venus a sle wile socht 
By new consait in hir mynd quhou scho mocht, 
In form the vissage of sweit Ascaneus tho 
Transformyt, send hir awin son Cupido 
To beir thir presandis, so that the amorus queyn 
He mycht inflambe, within hir banys greyn 
The hoyt fyre of lufe to kyndill and steir: 
For in hir mynd scho had a maner feir 
Of this lynnage waverand and ontrew 
(Tyrrhyanys dowbill tongit weill sche knew); 
Of cruell Iuno the dreid brynt hir inwart, 
With mony thocht ran hastely tyll hir hart. 
Onto the weyngit god of luf, but weir, 
For thy scho spak, and said on this maner: 
"O thow my child, my strenth and my gret mycht, 
O thou my son, quhilk only art so wight 
That thou the dartis of Iupiter dar ganestand, 
Quharwith he slew Typhon, the fell gyand, 
To the I cum, to the I seik," quod sche, 
"Lawly askyn thy power and supple. 
Quhat wyss thy broder Eneas, but dowt, 
Is blawyn and warpit euery cost about, 
Of wykkit Iuno throu the cruell invy, 
All this to the is manifest, weill wait I, 
For quhen I wepit tharfor, thow murnyt also. 
Now hym withhaldis the Phenycian Dido 
And culȝeis hym with slekit wordis sle, 
Bot to quhat fyne, richt sair it dredis me, 
Sall turn this plesand gestnyng in Cartage, 
Quhilk is the burgh of Iuno---for in hir rage 
As is begun the mater sall not remane. 
Quharfor I ombethynk me of a trane 
This queyn first forto cawch in luffis lace, 
And so with flambe of amouris till enbrace 
That by na mycht tharfra scho may remove, 
Bot strangly sall with me Eneas lufe. 
Hark my consait, quhat wyss this may be done: 
The riall child Ascaneus full sone, 
On quham maist is my thocht, grathis to pass 
At command of his fader Eneas 
To the cyte of Cartage, and gyftis seir 
Tursis with hym of the ald Troian geir 
Quhilk fra the storm of sey is left ontynt 
And from the fyre remanys ȝit onbrynt. 
Hym sall I sownd slepand steill away 
And hyde apon the hight of Citheray 
Or in Idalium, my hallowit schaw, 
That our dissait he nowder persave ne knaw, 
Nor onprovisitly cum thidder, thocht he mycht. 
Tak thou his lyknes, na mair bot a nycht, 
Fortobegile Queyn Dido of Cartage. 
My child, cleith the with ȝon kend childis vissage, 
So that quhen scho all blythast haldis the 
Into hir skyrt perchance, or on hir kne, 
At hir fest ryall sittand at the tabill 
Amang danteis and wynys amyabill, 
And gan the forto hals and to enbrace, 
Kyssand sweitly thi quhyte nek and thi face, 
Than may thou slely thi vennamus ardent fyre 
Of fraudfull luf amyd hir breste inspyre." 
The god of luf obeys hastely 
Hys moderis wordis, and laid his weyngis by, 
And blythly steppis furth lyke Iulus. 
Bot Venus to this ilke Ascaneus 
The sweit vapour of plesand sleip and rest 
On all the membris of his body kest, 
And softly the goddess in hyr lap hym bair 
Amyd hyr schaw of Idalium, quhar 
Tendir mariolyne and sweit flowris thar out 
With thar dulce smell hym schaddowit rownd about. 

Of the banket, and of the gret deray, 
And quhou Cupyd inflambis the lady gay. 
Now passys furth Cupyd, full diligent 
Fortyll obey hys moderis commandment, 
Berand with hym the kyngly gyftis scheyn 
Quhilkis suldbe present to the ryall queyn, 
Blythly followyng hys ledar Achates. 
And as thai come, the quene was set at dess 
Vndir hir gloryus stentit capitale; 
Amang provd tapetis and mych rych apparale 
Hir place scho tuke, as was the gyss that tyde, 
Ourspred with gold amyd a beddis syde. 
Abuf all othir the fadir Eneas, 
And syne ȝong gallandis of Troy, to mete set was 
Apon rich beddis sydis, per ordour, 
Ourspred with carpettis of the fyne purpour. 
To wesch thar handis seruandis brocht watir cleir, 
Syne breyd in baskettis, eftyr thar maner, 
With soft serviatis to mak thar handis cleyn. 
Fyfty damycellis tharin seruyt the queyn, 
Quhilkis bair the cure eftir thar ordour haill 
On purvyance of howshald and vittaill, 
To graith the chalmeris and the fyris beld. 
Ane hundreth madynnys had scho ȝong of eld 
And elyke mony of the sam age ȝong swanys 
The cowrsis and the mesys, for the nanys, 
To set on burdis, sik as we call sewaris, 
And to fill cowpys, goblettis and eweris. 
And mayratour, the Tyrryanys halely 
At the blith ȝettis flokkis to the maniory, 
And as thai come, thai war down set onone 
On brusyt or payntit tapetis eueryone. 
Thai mervellit the rich gyftis of Eneas; 
Apon Ascaneus feill awondrit was, 
The schynand vissage of the god Cupyte 
And hys dissemblit slekit wordis quhite, 
The precyus mantill and quent garmond also; 
Bot principaly the fey onsylly Dydo, 
For the myscheif to cum predestinat, 
Mycht not refreyn nor satisfy hir consait, 
Bot ardently behaldis all on steir, 
Now lykand weill the child, and now the geir. 
As Cupyd hyngis about Eneas halss, 
Enbrasit in armys, fenȝeand luf full fals, 
By semlant as he his fader had beyn, 
Full slely than he blent apon the queyn. 
Scho with hir sycht and all hir mynd rycht thar 
Hym to behalf sat musand in a stayr; 
Sumtyme onwar hym in hir bosum held sche, 
Mysknawand, allace! by fals subtilite, 
Quhou the gret god of luf with all hys mycht 
Wachit forto dissave hir, wofull wight. 
Bot he, remembering on his moderis command, 
The mynd of Sycheus, hir first husband, 
Furth of hir thocht peyss and peyss begouth dryve, 
And with scharp amouris of the man alyve 
Gan hir dolf spreit forto preveyn and steir, 
Had beyn dyssvsit fra luf that mony ȝeir. 
Eftyr the first pawss, and that cowrss neir gane, 
And voduris and fat trunschuris away tane, 
The goblettis gret with myghty wynys in hy 
Thai fill, and coverit set in by and by. 
Than rayss the noyss quhill dynnyt rufe and wallis, 
So thik the vocis fleys throu the large hallys. 
From the gilt sparris hang down mony a lycht, 
The flambe of torchis venquyst the dyrk nycht. 
The queyn than askis of gold for the nanys 
A weghtty cowp, set all with precyus stanys, 
Bad fill it ful of the rych Ypocras, 
Into the quhilk gret Belus accustomyt was 
To drynk vmquhile, and fra hym euery kyng 
Discend of hys genology and ofspring. 
And quhen silens was maid our all the hall, 
"O Iupiter," quod scho, "on the we call, 
For this rayson, that by wyss men is said 
To gestis thou grantis the herbry glaid. 
We the beseik this day be fortunabill 
To wss Tyrranyanys, happy and agreabill 
To strangearis cummyn fra Troy on thar vayage, 
In tyme cummyng remembrance of our vsage 
To our successioun and posterite; 
The gevar of glaidness, Bachus, heir mot be, 
And gentil Iuno to ws fauorabill and meik; 
And ȝou, myne awyn Tyrryanys, I command eik 
Hallow this fest with blythnes and with ioy, 
Bair frendly falloschip to thir noblis of Troy." 
This beand said, the cowpe with the rich wyne 
Apon the burd scho blyssit, and eftir syne 
With hir lyp first tharof tuke bot a taist, 
And carpand blythly gaif it Bythyus in haist. 
He merely ressavis the remand tayss, 
All owt he drank, and quhelmyt the gold on his face; 
Syne al the nobillis tharof drank abowt--- 
I wil nocht say that ilkman playt cop owt. 
Bot on his gylt harp berdyt Iopas, 
Playand the gestis of the gret Atlas, 
The monys change and oblike cowrss sang he, 
And quhy the son eclipsis, as we se; 
Quharof mankynd is maid he schew ful plane, 
Quharof bestis, and quhat engendris rayn, 
Quharof cummys thundir and fyry levyn; 
The rany Hyades, quhilk ar the sternys sevyn, 
And eik Arcturus, quhilk we cal the laid stern, 
The dowbill Vrsys weil couth he decern, 
And quhy the son into the wyntir tyde 
Hastis in the sey sa fast his hede to hyde, 
Quhy makis the nycht that tyme sa large delay, 
And in somyr quhy sa lang is the day. 
The gyld and ryot Tyrryanys dowblit for ioy, 
Syne the rerd followit of the ȝonkeris of Troy. 
Onhappy Dido alsso set all hir mycht 
With sermondis seir forto prolong the nycht, 
The langsum lufe drynkand inwart ful cald. 
Full mony demand of Priam speir scho wald 
And questionys seir twichyng Hector alswa; 
Now with quhais armour the son of Aurora 
Come to the sege, and now inquir wald sche 
Quhat kynd horss Diomede had in the melle, 
Quhou large of statur was ferss Achillis.
"Haue done, my gentill gest, sone tell ws this 
Per ordour," says scho, "fra the begynnyng, all 
The dissait of the Grekis and the fall 
Of ȝour pepill and of Troy the rewyne; 
Thi wandring be the way thou schaw ws syne, 
For now the sevynt symmyr hyddir careis the, 
Wilsum and errant, throu euery land and see." 
Eneas first excusys hym, and syne 
Addressis to reherss Troys rewyne. 
Thai cessit all atanys incontinent 
With mouthis closs and vissage takand tent. 
Prince Eneas, from the hie bed, with that, 
Into hys sege ryall quhar he sat, 
Begouth and sayd, "Thi desyre, lady, is 
Renewing of ontellabill sorow, I wyss, 
To schaw how Grekis dyd spulȝe and distroy 
The gret rychess and lamentabill realm of Troy, 
And huge mysery quhilk I thar beheld 
(Quharof myself a gret part bayr and feld), 
Quhat Myrmydon or Gregion Dolopes 
Or knycht wageor to cruel Vlixes--- 
Sik materis to reherss or ȝit to heir, 
Mycht thame conteyn fra weping mony a teir? 
And now the hevin ourquhelmys the donk nycht, 
Quhen the declynyng of the sternys brycht 
To sleip and rest perswadis our appetite. 
Bot sen thou hast sic plesour and delyte 
To knaw our chancis and fal of Troy in weyr, 
And schortly the last end tharof wald heir, 
Albeit my spreit abhorris and doith gryss 
Tharon forto remembir, and oftsyss 
Murnand eschewis tharfra with gret dyseyss, 
Ȝit than I sal begyn ȝow forto pleyss."